Αθήνα, 15 Σεπτεμβρίου 2014

**Θέμα**: Πρόσκληση συμμετοχής σε Ελληνο-Τουρκικό Φόρουμ στη Σμύρνη

Αγαπητοί συνεργάτες,

Σας ενημερώνουμε για την πραγματοποίηση **Ελληνο-Τουρκικού Επιχειρηματικού Φόρουμ** και επιχειρηματικών συναντήσεων (Β2Β), στη Σμύρνη, κατά **τις 12 και 13 Νοεμβρίου 2014**. Η εκδήλωση τελεί υπό την αιγίδα της **Ελληνικής Πρεσβείας στην Άγκυρα** και το συντονισμό της διοργάνωσης έχει το Γραφείο ΟΕΥ Άγκυρας.

Το Φόρουμ θα εστιάσει κυρίως στους τομείς τροφίμων και αγροτικών προϊόντων, τουρισμού και real estate, κατασκευών και δομικών υλικών, ναυτιλίας, μεταφορών, ανανεώσιμων πηγών ενέργειας αλλά και σε πρόσθετους τομείς που ενδεχομένως παρουσιάσουν ειδικό ενδιαφέρον.

Η εκδήλωση στοχεύει αφ’ ενός στην προώθηση του διμερούς εμπορίου, και αφ’ ετέρου στην ενίσχυση των επενδυτικών ροών μεταξύ των δυο χωρών. Επιπλέον θα διερευνηθούν δυνατότητες για ελληνοτουρκικές εμπορικές ή επενδυτικές συνεργασίες σε τρίτες χώρες.

Για την αρτιότερη και όσο το δυνατόν αποτελεσματικότερη διοργάνωση των  επιχειρηματικών συναντήσεων, σας προσκαλούμε όπως δηλώσετε το αρχικό σας ενδιαφέρον να συμμετάσχετε στην εκδήλωση αυτή συμπληρώνοντας πλήρως και αποστέλλοντας την επισυναπτόμενη αίτηση συμμετοχής **έως τις 30 Σεπτεμβρίου 2014**. Το κόστος μετάβασης και διαμονής θα καλυφθεί από τους συμμετέχοντες.

Παραμένουμε στη διάθεσή σας για οποιαδήποτε διευκρίνιση και ευελπιστούμε στη θετική ανταπόκρισή σας.

Για περισσότερες πληροφορίες μπορείτε να επικοινωνείτε με την κα Αγγέλα Μιχαλοπούλου, Δ/ντρια Προσέλκυσης Επενδύσεων, στο τηλέφωνο 210-3355712 και στο Εmail: a.michalopoulou@enterprisegreece.gov.gr

Με εκτίμηση,

Γιώργος Φιλιόπουλος

Εντεταλμένος Σύμβουλος